## La Generalitat i l’Ajuntament del Campello s’unixen per a repatriar les restes de Rafael Altamira i la seua dona des de Mèxic fins a la localitat alacantina

*** Presidència de la Generalitat destina 60.000 euros a l’Ajuntament del Campello per a traslladar les restes del jurista i la seua esposa que reposen al cementeri del Districte Federal de Mèxic**

La Generalitat facilitarà l’exhumació i la repatriació de les restes mortals del jurista Rafael Altamira i la seua esposa, Pilar Redondo, des del cementeri del Districte Federal de Mèxic fins al municipi del Campello.

Rafael Altamira va nàixer a Alacant en 1866 i va morir a Mèxic en 1951, on vivia exiliat amb la seua família des de 1944. Jurista, humanista, historiador i pedagog que va treballar en favor del diàleg, l’educació i la democràcia.

Va ser proposat per al Premi Nobel de la Pau en dos ocasions, en 1933 i en 1951 i nomenat un dels deu jutges titulars del Tribunal Permanent de Justícia Internacional, que anys més tard es constituiria en Tribunal Internacional de la Haia, en el qual va ser reelegit durant mandats consecutius des de 1921 fins a 1940.

En una entrevista concedida al diari *El Día* el 2 de maig de 1935, Rafael Altamira va declarar que “quan se m’aparte de la vida oficial, em retiraré al racó dels meus amors més grats: al Campello”.

La Generalitat, l’Ajuntament del Campello i els descendents de la família Altamira, juntament amb les administracions nacionals i internacionals que ha de participar en la repatriació, faran possible l’arribada de les restes mortals que reposen en una sepultura del Pavelló Espanyol del cementeri del Districte Federal de Mèxic.

Per a això, la Generalitat destinarà una subvenció directa de 60.000 euros de la línia pressupostària ‘Promoció i foment d’activitats d’interés públic, sociocultural, econòmic o humanitari de la Comunitat Valenciana’ de Presidència de la Generalitat, que permet concedir d’ajudes a entitats, institucions i persones físiques i jurídiques destacades per a la promoció, el foment i la realització d’activitats d’interés públic, sociocultural, econòmic o humanitari de la Comunitat Valenciana.

D’esta manera la Generalitat atén la petició de l’Ajuntament del Campello que sol·licitava ajuda econòmica per a sufragar els gastos derivats per a la repatriació.

Fecha: 03/05/2024